પાલનપુરમાં યુવકની લટકતી લાશ મળી, હત્યા કરી હોવાની આશંકા.
પાલનપુરના પાંથાવાડામાં ભીલવાસમાં પોતાના જ ઘર આગળ રવિવારે યુવકની ગળે ફાંસો ખાધેલી હાલતમાં ઝાડ પર લટકતી લાશ મળતાં ગામમાં ચકચાર મચી ગઇ હતી. યુવકની હત્યા થયાની આશંકા સાથે ટોળાએ આરોપીઓના ઘરને નિશાન બનાવી આગચંપી તેમજ તોડફોડ કરી હતી.પિતાએ દીકરાને મરવા મજબુર કરનાર ગામના જ પાંચ શખસો વિરુદ્ધ ગૂનો નોંધાવ્યો હતો.
ભીલવાસમાં રહેતા અને શાકભાજીનો ધંધો કરી ગુજરાન ચલાવતાં હસાભાઇ અજાભાઇ કાળમા (ભીલ) ના 17 વર્ષિય દીકરા પ્રવિણની ફાંસો ખાધેલી હાલતમાં ઘર આગળના લીમડાના ઝાડ પર રવિવારે લટકતી લાશ મળતાં પોલીસને જાણ કરતાં પીએસઆઇ લલીતસિંહ રાણા સ્ટાફ સાથે પહોંચી ગયા હતા. પરિવારજનોએ હત્યા થયાની આશંકા જણાવતા દિયોદર ડીવાયએસપી પી.એચ. ચૌધરી એફએસએલ સાથે દોડી આવ્યા હતા.લાશનું રેફરલમાં પેનલથી ડો. પિયુષ મોદી અને ડો. ચિરાગ પટેલ દ્વારા પીએમ કરાયું હતું.
યુવકની હત્યા થયાની આશંકા સાથે મોટી સંખ્યામાં યુવકના પરિવારજનો અને ગ્રામજનો પાંથાવાડા રેફરલ હોસ્પિટલ પહોંચી ગયા હતા. અને પોલીસ સમક્ષ માંગ કરી હતી કે, જ્યાં સુધી તમામ આરોપીઓ નહીં પકડાય ત્યાં સુધી મૃતદેહ સ્વીકારશું નહીં.
પોલીસે આ લોકો સામે ફરિયાદ નોંધી.
-મહેશભાઇ કાળાજી ભાટ, પ્રકાશભાઇ સોનાજી ભાટ, મુકેશભાઇ નપાભાઇ ભાટ, વસનાભાઇ રેવાજી ભાટ, અશોકભાઇ કાળાભાઇ ભાટ તથા બીજા છ-સાત શખસો (તમામ રહે. પાંથાવાડા, તા. દાંતીવાડા)